- అత్యధికంగా ఫార్మాలో.. అత్యల్పంగా రిటైల్‌లో..
- ప్రతిభ ఆధారిత చెల్లింపుల వృద్ధి 17.4%
- వలసల నివారణకు దీర్ఘకాలిక ప్రోత్సాహకాలు
- డెలాయి సర్వేలో వెల్లడి
                 న్యూఢిల్లీ: భారతలోని వివిధ రంగాలలో పని చేస్తున్న ఉద్యోగులకు ఈ ఆర్థిక సంవత్సరం జీతం సగటున 10.7 శాతం మేర పెరిగే అవకాశం ఉందని ప్రముఖ కన్‌సల్టెన్సీ సంస్థ డెలాయి వెల్లడించింది. జూనియర్‌ మేనేజ్‌మెంట్‌ స్థాయిలోని వారికి జీతాల పెంపు ఎక్కువగా ఉండే అవకాశం ఉందని సంస్థ తెలిపింది. ఈ ఏడాది సగటు జీతం పెంపుతో పాటు పని ఆధారిత చెల్లింపులు కూడా గత ఏడాది కంటే పెరిగే అవకాశం ఉందని సంస్థ తెలిపింది.
అంతర్జాతీయ కన్‌సల్టెన్సీ సంస్థ డెలాయి ''యానుయల్‌ కాంపెన్సేషన్‌ అండ్‌ బెనిఫిట్స్‌ ట్రెండ్‌ సర్వే ఇండియా:2015-16'' పేరుతో భారత్‌లోని మొత్తం 18 రంగాలలోని దాదాపు 250 సంస్థల వేతన చెల్లింపుల విషయమై సర్వే నిర్వహించింది. ఈ సర్వేలోని వివిధ ప్రధానాంశాలు..
- అన్ని రంగాల కంటే ఔషధ రంగంలో ఈ ఏడాది ఎక్కువగా సగటున 12.1 శాతం మేర జీతాల పెంపు ఉండే అవకాశం ఉంది. రిటైల్‌ రంగంలో అతి తక్కువగా జీతాల పెంపు సగటు .4 శాతం మేర ఉండనుంది.
- 2016 ఆర్థిక సంవత్సరానికి గాను అన్ని రంగాలలో దాదాపు జీతాల పెంపు సగటు 10.7 శాతం మేర ఉండనుంది.ఇది అంతకు ముందు ఏడాది (2015)తో పోలిస్తే 0.4 శాతం అధికం.
- జూనియర్‌ మేనేజ్‌మెంట్‌ స్థాయి వారికి పెంపు స్థాయి దాదాపు 11 శాతం మేర ఉండనుంది.
- ప్రతిభ ఆధారంగా చెల్లింపుల సగటు కూడా ఈ ఏడాది 0.4 శాతం మేర ఎగిసి 17.4 శాతానికి చేరనుంది. ఇది అంతకు ముందు ఏడాది 17 శాతంగా ఉంది.
- బ్యాంకింగ్‌, ఆర్థిక సేవలు, బీమా రంగాలలో ఎక్కువ ప్రతిభ ఆధారిత జీతం చెల్లింపులు నమోదయ్యే అవకాశం ఉంది. ఈ రంగంలో దాదాపు పెంపు సగటు 19.4 శాతంగా ఉండనుంది.
- అతి తక్కువగా లాజిస్టిక్స్‌ రంగంలో చెల్లింపుల పెంపు 15.6 శాతం మాత్రంగానే ఉండనుంది.
- మంచి జీతం, మెరుగైన అవకాశాలు మరియు జీవన సంతులత కోసం పని చేయడం ఈ మూడు అంశాలే ఎక్కువగా పరిశ్రమలలోని ఉద్యోగులు వలస వెళ్లడానికి ప్రధాన కారణాలని సర్వే తేల్చింది.
- 2014-15లో వలసలు ఎక్కువగా ఇన్‌ఫర్‌మేషన్‌ టెక్నాలజీ ఆధారిత (ఐటీఈఎస్‌) రంగంలో ఎక్కువగా చోటు చేసుకున్నాయి. ఈ రంగంలో ఉద్యోగుల వలసలు 21.9 శాతంగా నమోదు అయ్యాయి.
- వలసలను నివారించి, ఉద్యోగులు ఇతర కంపెనీల బాట పట్టకుండా చూసేందుకు గాను కంపెనీలు దీర్ఘకాలిక ప్రోత్సహకాల వంటి పలు చర్యలను చేపడుతున్నారు.
- ఇందులో ప్రధానంగా ఉద్యోగి ప్రతిభ ఆధారిత చెల్లింపులు, ఆర్థిక మరియు ఆర్థికేతర ప్రోత్సాహకాలను అందించడం వంటివి ప్రధానంగా ఉన్నాయి.
మీ స్నేహితులకు రికమెండ్ చెయ్యండి